За месец април 2016 г. от експертите на 16-те регионални инспекции по околната среда и водите (РИОСВ) са извършени 2 036 бр. проверки на 1 796 бр. обекта. За отстраняване на констатирани нарушения са дадени 694 бр. предписания. Съставени са 76 бр. актове, от които 4 са за констатирано неизпълнение на дадени предписания. Издадени са 58 бр. наказателни постановления (НП) на обща стойност 339 750 лв. За констатирано увреждане или замърсяване на околната среда над допустимите норми и/или неспазване на емисионните норми и ограничения са наложени 16 бр. санкции по чл. 69 от ЗООС. Постъпилите суми по наложени санкции са 142 925 лв.

Акцент в контролната дейност през отчетния период са документалните (за пълнота, качество и достоверност) проверки на докладваната (в Годишните доклади за околна среда на оператори с издадени комплексни разрешителни) в РИОСВ информация, както и извършените проверки „на място“ (на територията на цялата страна) относно наличие на нерегламентирани замърсявания на речните корита и прилежащите им територии. За констатирано наличие на нерегламентирани замърсявания са образувани 21 бр. административно наказателни производства, с които предстои налагане на глоби на кметове на общини и кметства за непредприети мерки за почистването им.

**І. Въздух**

От РИОСВ Варна са наложени две еднократни имуществени санкции на “Девен” АД, гр. Девня, на обща стойност 100 273 лв., за превишаване нормите за допустими емисии на прах, азотни оксиди и серен диоксид, изпускани в атмосферния въздух, по утвърдения годишен доклад от собствени непрекъснати измервания за 2015 г.

За превишаване на нормата за допустими емисии по показател прах, от РИОСВ Благоевград, е наложена текуща месечна санкция, на „Пирин пеллет” ЕООД, в размер на 105 лв. и е наложена глоба на физическо лице, в размер на 400 лв., за неизпълнение на дадено задължително предписание за изграждане на затворено помещение за складиране на твърди прахообразни материали на площадка в гр. Разлог.

От РИОСВ Перник е наложена глоба, в размер на 500 лв., на физическо лице за допуснато изпускане на неорганизирани прахови емисии в атмосферния въздух.

От РИОСВ Бургас е наложена имуществена санкция на „Виктория Туристик“ ЕАД, в размер на 400 лв., за не извършени собствени периодични измервания за периода 2014 - 2015 г.

**ІІ. Води**

За неспазване на индивидуалните емисионни ограничения (ИЕО), определени в разрешителните за ползване на воден обект за заустване на отпадъчни води в повърхностен воден обект, от екоинспекциите във Велико Търново, Плевен, Шумен, Варна и Пловдив са наложени текущи месечни санкции на: „Чех-99“ ООД, гр. София - 7 280 лв.; „Чех-Йосиф Новосад“ ООД, гр. София - 3 644 лв.; „Кондов Екопродукция“ ЕООД - 3 234 лв.; ДП „Кабюк“, гр. Шумен - 2 393 лв.; “Водоснабдяване и канализация-Варна” ООД, гр. Варна, за ПСОВ Долни чифлик - 1 923 лв.; „Фермата” АД, гр. София - 633 лв. За същото нарушение, от РИОСВ Стара Загора, са наложени еднократни санкции на: ,,Репродуктор по свиневъдство'' АД, община Тунджа, в размер на 2 497 лв. и на ,,Арсенал“ АД – в общ размер 1 098 лв.

От РИОСВ Бургас са наложени четири броя имуществени санкции, всяка по 2 000 лв., на: община Поморие – два броя (за канализационна система гр. Ахелой и за канализационна система гр. Каблешково), община Айтос и на „Алмар Сийфуд“ АД, гр. Бургас за неспазване на ИЕО, определени в Разрешително за ползване на воден обект за заустване на отпадъчни води в повърхностен воден обект.

За заустване на отпадъчни води във воден обект, без разрешително за заустване, са санкционирани “Месни продукти” ЕООД, с. Здравец, община Търговище с 3 000 лв. (РИОСВ Шумен) и „Агропласмент - 92-В” АД, гр. Варна с 2 000 лв. (РИОСВ Варна).

От РИОСВ Перник е наложена имуществената санкция на „Стомана Индъстри“ АД, гр. Перник, в размер на 1 500 лв., за това, че не поддържа необходимото качество на водите в съответствие с нормативните изисквания.

От РИОСВ Хасково е наложена имуществена санкция на „Лендфил“ АД, гр. Хасково, за обект Регионален център за третиране на неопасни отпадъци, на стойност 500 лв., за непроведен собствен мониторинг на отпадните води. Със същата сума, РИОСВ Смолян, е санкционирала ”Креатив алфа” ЕООД, гр. Рудозем за неподдържане на пречиствателното съоръжение в техническа и експлоатационна изправност.

От РИОСВ Враца е наложена глоба на физическо лице, на стойност 500 лв., за незаконно изземване на наносни отложения от коритото на р. Лева, землище гр. Криводол.

**ІІІ. Отпадъци**

За предаване на отпадъци, без наличие на съответния документ, издаден по реда на Закона за управление на отпадъците (ЗУО), РИОСВ Русе е наложила имуществена санкция, в размер на 7 000 лв., на „Екосистем” ЕООД, гр. Тутракан.

От РИОСВ Бургас е наложена глоба на кмета на община Сунгурларе, в размер на 3 000 лв., за не осъществен контрол на дейностите свързани с отпадъците. За същото нарушение, от РИОСВ Русе, са наложени глоби на кметовете на гр. Сеново и с. Севар, в размер на 1 400 лв., всяка.

За неводене на отчетност на генерираните отпадъци, с по 2 000 лв., са санкционирани „Мултимес груп“ ООД, гр. Лясковец (РИОСВ Велико Търново) и „Екосистем” ЕООД, гр. Тутракан (РИОСВ Русе).

За непредставяне на документи за платени продуктови такси, РИОСВ Русе е глобила физическо лице с 2 000 лв., а за нерегламентирано изгаряне на неопасни отпадъци, инспекцията е наложила имуществена санкция на „Веси” ООД, с. Ново село, в размер на 1 400 лв.

От РИОСВ Благоевград е наложена имуществена санкция на „Ивис“ ЕООД, гр. Банско, в размер на 1 000 лв., за несъхраняване на записи от видеонаблюдение на площадка за ОЧЦМ.

За съхранение на излезли от употреба моторни превозни средства (ИУМПС) и отпадъци от тях на неразрешено за това място, от РИОСВ Перник, е наложена имуществена санкция, на стойност 3 000 лв., на „Унико 99“ ЕООД, гр. Перник.

За осъществяване на дейности с ИУМПС без наличие на документи, издадени по реда на ЗУО, от екоинспекциите в Плевен, Враца и Русе са наложени глоби, на обща стойност 2 700 лв., на шест физически лица.

**ІV. Защитени територии, лечебни растения и биологично разнообразие**

От РИОСВ София са наложени две имуществени санкции на „Линеа Про” ЕООД за извършване на търговска сделка с немаркиран и етикетиран екземпляр - 1 000 лв. и за внасяне на екземпляр в Общността без съответно разрешително или сертификат - 5 000 лв.

За превоз на 3 бр. гравирани слонски бивни, от РИОСВ Благоевград, е наложена глоба на физическо лице, в размер на 500 лв. Със същата сума, от РИОСВ Враца, е глобено физическо лице за извършена сеч на 15 броя букови дървета, попадащи в имот попадащ в границите на ЗЗ BG0002053 “Врачански Балкан” за опазване на дивите птици.

От РИОСВ Велико Търново са наложени глоби на две физически лица, в размер на 100 лв. всяка, за непредставена информация за изкупените, обработените и реализираните през предходната година билки и техния произход по позволително.

За притежаване на защитен животински вид, от РИОСВ Пловдив, е наложена глоба, в размер на 100 лв. и обезщетение в размер на 40 лв., на физическо лице.

**V. Комплексни разрешителни (КР)**

За неизпълнение на условия от КР от екоинспекциите в Бургас, Велико Търново и Русе са наложени имуществени санкции на: „Лукойл Нефтохим Бургас“АД - 250 000 лв.; „Свилоза“ АД, гр. Свищов - 23 409 лв. и „Биовет” АД, клон Разград - 10 000 лв.

**VI. Закон за опазване на околната среда (ЗООС)**

През отчетния период са издадени три наказателни постановления, всяко на стойност 5 000 лв., с които са наложени имуществени санкции на: „Рила проект“ ЕООД, с. Столник - за неуведомяване на компетентния орган на най-ранен етап за инвестиционно предложение „Изграждане на подземен резервоар за пропанбутан и площадков газопровод“ (РИОСВ Благоевград); ЕТ „Асотекс-Хамза Чакър”, гр. Кубрат - за предизвикване на вредно изменение на почвата (РИОСВ Русе) и „Малинов Голд“ ЕООД, гр. Кюстендил – за извършване на изкопни и промивни дейност без издаден документ от РИОСВ (РИОСВ Перник).

За неизпълнение на дадени задължителни предписания, с по 2 000 лв., са санкционирани: ''Градус-2'' ООД, гр. Стара Загора и “Керамична къща Стралджа” ООД, гр. Стралджа (РИОСВ Стара Загора) и „Монтюпе” ЕООД, гр. Русе (РИОСВ Русе). За същото нарушение от РИОСВ Стара Загора е наложена имуществена санкция на „Брикел” ЕАД, гр. Гълъбово, в размер на 4 000 лв.

**VII. Закон за защита от вредното въздействие на химичните вещества и смеси**

От РИОСВ Варна е наложена имуществена санкция на “Нола 7” ООД, гр. София, в размер на 2 000 лв., за непредставяне на документи за осъществяване на дейности с опасни химични вещества и смеси.

От РИОСВ Стара Загора е наложена имуществена санкция на ,,Сипо Трейдинг’’ООД, гр. Стара Загора, в размер на 1 000 лв., за непредставени информационни листове за безопасност на опасни химични вещества.

**VIII. Принудителни административни мерки (ПАМ)**

През отчетния период, от директорите на РИОСВ Благоевгради РИОСВ Плевен, са приложени принудителни административни мерки - спиране на дейности и инсталации, както следва:

* От директора на РИОСВ Благоевград е издадена заповед за запечатване (пломбиране) на един брой газотурбинен компресорен агрегат, находящ се на площадка на „Булгартрансгаз“ ЕАД, гр. София, за обект Компресорна станция „Петрич“, поради преразглеждане на комплексно разрешително № 369-НО/2008 г.
* От директора на РИОСВ Плевен са издадени заповеди за налагане на превантивен ПАМ на „Топлофикация – Плевен” ЕАД в гр. Плевен, за предотвратяване експлоатацията на Парогенератори № 4 и № 5, във връзка с непостигнати норми на емисии за големи горивни инсталации и за пломбиране на 16 броя резервоари на територията на „Петролна база Плевен“ на оператор „Нафтекс Петрол“ ЕООД, поради подадено от дружеството уведомление за преустановяване на дейност в „Петролна база Плевен“.